google/wiki40b huggingface dataset:
ברנדן הייווד

ראשית חייו

הייווד נולד בניו יורק וגדל בגרינסבורו שבקרוליינה הצפונית כבן יחיד. הוא שיחק בילדותו במגוון של ענפי ספורט בנוסף לכדורסל כגון בייסבול ופוטבול. כשהיה בחטיבת הביניים, נופה מסגל קבוצת הכדורסל הבית ספרית משום שלא היה מהיר מספיק. לאחר שנופה, לקחה אותו אימו למועדון הימק"א בעיר שם שיחק כדורסל במשך שנתיים.

קריירת מכללות

לאחר סיום התיכון, נרשם הייווד ללימודים באוניברסיטת קרוליינה הצפונית בצ'אפל היל בעונת 1998-97. הייווד גויס על ידי מאמן כדורסל האגדי דין סמית', אך לא שיחק תחתיו היות שהוא פרש זמן קצר לאחר הגעתו של הייווד. המשרה ניתנה לעוזרו של סמית', ביל גאת'רידג'.
בעונתו הראשונה במכללות הייווד לא קיבל הרבה דקות משחק והיה שחקן ספסל. בעונה זו הטאר הילס התקדמו עד לחצי הגמר של ליגת ה-NCAA.
בעונתו השנייה (1999–2000), הייווד נהפך לשחקן חמישייה קבוע. הטאר הילס נאבקו בהפסדים רבים בעונה זו, אבל חוו תחייה מחודשת בעונת 2000-01 והגיעו לפיינל פור. עונה זאת הייתה עונתו האחרונה של הייווד ב-UNC (אוניברסיטת קרוליינה הצפונית בצ'אפל היל).
ב-UNC הייווד רשם טריפל-דאבל ראשון בתולדות האוניברסיטה במשחק ששיחקו הטאר הילס נגד אוניברסיטת מיאמי ב-4 בדצמבר 2000. הייווד ניפק שורה סטטיסטית של 18 נקודות, 14 ריבאונדים ו-10 בלוקים (שהיה גם השיא של UNC).
הייווד סיים את קריירת כדורסל המכללות שלו כמוביל של כל הזמנים בין שחקני הטאר הילס עם ממוצע של 63.7% דיוק מהשדה. כמו כן הייווד היה למוביל של כל הזמנים של קבוצת הטאר הילס בבלוקים (304 בלוקים).

קריירת NBA

הייווד נבחר על ידי קליבלנד קאבלירס בבחירה מהמקום ה-20 בדראפט 2001. מאוחר יותר הוא עבר בטרייד לאורלנדו מג'יק בתמורה למייקל דוליס. אולם אורלנדו לא השאירה אותו אצלה והעבירה אותו לוושינגטון ויזארדס בתמורה ללרון פרופיט ובחירה ראשונה בדראפט. היווד שיחק כסנטר חמישייה הויזארדס במשך תשע השנים בהן היה במדי הקבוצה.
ב-13 בפברואר 2010, הייווד עבר בטרייד לדאלאס מאבריקס יחד עם קארון באטלר וד'שון סטיבנסון לג'וש הווארד, דרו גודן, ג'יימס סינגלטון, וקווינטון רוס.
ב-9 ביולי 2010, הייווד חידש את החוזה במאבריקס לשש שנים נוספות בתמורה ל-55 מיליון דולר. בהמשך אותה עונה, המאבריקס הצליחו לזכות באליפות ה-NBA של שנת 2011.
ב-12 ביולי 2012, הייווד שוחרר מהחוזה שלו עם המאבריקס באמצעות סעיף החנינה של הליגה שמאפשר לקבוצה לשחרר שחקן תוך תשלום של כל החוזה שלו, זאת על מנת לפנות מקום בתקרת השכר כדי להביא שחקנים אחרים. ב-14 ביולי 2012, הייווד חתם אצל השארלוט בובקאטס (כיום שארלוט הורנטס), אולם הוא לא שיחק בכל משחקי העונה עקב שבר מאמץ ברגלו.
ב-12 ביולי 2014 היווד עבר שוב בטרייד לקליבלנד קאבלירס בתמורה לסקוטי הופסון. בסיום העונה הועבר בטרייד לפורטנלד טרייל בלייזרס, ולאחר שלושה ימים נופה מהסגל.
זואוקסנטלות

זואוקסנטלות הן אצות חד תאיות שחיות בסימביוזה עם מינים רבים של אלמוגים ומינים מסוימים של צדפות ושוכנות בתוך רקמתם.
הזואוקסנטלות מבצעות פוטוסינתזה באמצעות פיגמנטים קולטי אור ובכך מנטרלות את החומצה הפחמתית שהאלמוג מפריש בעת נשימתו, מספקות לו חומרי הזנה ומקנות לו את צבעו. מוות של הזואוקסנטלות גורם להלבנת האלמוג ולמותו ברעב.
מועצה אזורית הר חברון

שלטון מוניציפלי במועצה

המועצה האזורית הר חברון מנוהלת על ידי ראש המועצה ומליאת המועצה ולכל יישוב יש ועד מנהל. בבחירות למועצה, הנערכות אחת לחמש שנים, נבחרים ראש המועצה, המליאה, וועדי היישובים. במליאת המועצה ישנה נציגות לכל יישוב כאשר מספר הנציגים משתנה על פי כמות התושבים - כל יישוב שמספר התושבים בו עולה על 500 זכאי לשני נציגים בעוד שיישובים קטנים יותר זכאים רק לנציג אחד.
מבסוטה

תכונות

מבסוטה הוא על-ענק צהוב מסוג ספקטרלי G8 Ib, מסתו למעלה מ-10 מסות שמש ורדיוסו כ-140 רדיוסי שמש. טמפרטורת פניו נמוכה יחסית ועומדת על כ-4,700 קלווין והוא מאיר בעוצמה של בערך פי 3,700 מהשמש באור נראה, אך בשל הטמפרטורה הנמוכה של פניו חלק ניכר של קרינתו היא בתחום התת-אדום, כך שעוצמת הארתו הכוללת היא בערך פי 8,400 מעוצמת ההארה של השמש. כוכבים רבים מסוגו של מבסוטה הם משתנים קפאידיים וגם בהירותו של מבסוטה דווחה בעבר כמשתנה מעט והוא נחשד ככוכב משתנה. עם זאת, הוא אינו מסווג כמשתנה קפאידי ולא נראה שבהירותו משתנה במידה שתגדיר אותו ככוכב משתנה.
במרחק זוויתי של כמעט שתי דקות קשת ממבסוטה נמצא כוכב עמום עם בהירות מדרגה 9.6 וסוג ספקטרלי K2, שלפעמים מסומן כמבסוטה B. לא ידוע אם יש קשר בין שני הכוכבים או אם הם רק במקרה נמצאים על אותו קו ראייה, אך אם הם אכן קשורים זה לזה, אז המרחק ביניהם הוא לפחות חצי שנת אור.
מירה סורבינו

ביוגרפיה

סורבינו נולדה בטינפליי, פרבר צפוני בניו ג'רזי שבארצות הברית למשפחה נוצרית ממוצא איטלקי. בתם של לוריין דייוויס, מטפלת בחולי מחלת אלצהיימר ופול סורבינו, שחקן מפורסם שמוכר בעיקר בזכות הופעותיו בסרטים "החבר'ה הטובים" ו"ניקסון". לסורבינו אח צעיר יותר שגם עוסק בתחום המשחק בשם מייקל ואחות צעירה בשם אמנדה.
בניגוד לרצון ודעת אביה סורבינו התעניינה מגיל קטן בתחום המשחק וניסתה את מזלה בחוגי המשחק שב"תיכון דווייט אנגלווד". סורבינו התקבלה ל"אוניברסיטת הרווארד" היוקרתית שם סיימה בהצלחה יתרה את לימודיה בתחום לימודי מזרח אסיה.
סורבינו עזרה גם להקים את אחת מקבוצות הא-קפלה של האוניברסיטה "הרווארד רדקלייף ורייטונס".

קריירה

את שנותיה הראשונות בתחום המשחק העבירה סורבינו בניו יורק בניסיון לבנות לעצמה שם של שחקנית בינלאומית.
את פריצתה הקולנועית עשתה סורבינו בשנת 1994 עם הופעות בדרמה ההיסטורית מועמדת 4 פרסי האוסקר של רוברט רדפורד "חידון האשליות" ובדרמה הקומית "ברצלונה".
שנה לאחר מכן נכנסה כבר סורבינו לליגה של הגדולות בהוליווד כשקטפה את פרס אוסקר לשחקנית המשנה הטובה ביותר ופרס גלובוס הזהב על תפקידה באחת הקומדיות המוצלחות ביותר של "שנות ה-90" "אפרודיטה הגדולה".
בסרטו של וודי אלן גילמה סורבינו את דמותה של לינדה אש, הפרוצה שגיבור הסרט לני ווינריב (וודי אלן) מתאהב בה.
ב-1996 גילמה סורבינו את דמותה של מרילין מונרו בסרט הטלוויזיה מבית היוצר של HBO "נורמה ג'יין ומרלין", על תפקידה קיבלה סורבינו מועמדות לפרס האמי ומועמדות שנייה לפרס גלובוס הזהב.
ב-1997 שיחקה סורבינו לצד כוכבת הסדרה הקומית "חברים" ליסה קודרו בקומדיה "רומי ומישל - פגישת מחזור" ובסרט האימה של גיירמו דל טורו "מימיק".
ב-1999 שיחקה סורבינו בדרמת הפשע של ספייק לי "הקיץ של סאם" לצד ג'ון לגוויזאמו ואדריאן ברודי ובדרמה הרומנטית " אהבה ממבט ראשון" לצידו של ואל קילמר.
לאחר מספר שנים של תפקידים בסרטים כושלים חזרה סורבינו לקדמת הבמה בשנת 2005 כשקיבלה את מועמדותה השלישית לפרס גלובוס הזהב על תפקידה בסדרת הפשע "סחר אנושי". בשנת 2008 הופיעה סורבינו בפרק בסדרת הדרמה הרפואית האוס. בשנת 2009 קיבלה סורבינו את פרס השחקנית הראשית מטעם פסטיבלי הקולנוע בניו יורק, סן דייגו ועמק סונומה על משחקה בסרט "פרח המשאלות".
בשנת 2014 גילמה בדרמת הפשע "אחיות מושלמות" את אימן של ג'ורג'י הנלי ואביגייל ברסלין.

חיים אישיים

סורבינו נישאה בשנת 2004 לכריסטופר באקורס אותו הכירה במסיבה מקומית שנה לפני כן, כעבור חודש מזמן ההיכרות הזוג החליט להתארס.
הזוג התחתן בטקס פרטי בעיירה סנטה ברברה.
לזוג נולדו שלושה ילדים, ביתם הבכורה מתיאה אנג'ל נולדה באותה שנה, כעבור שנתיים נולד בנם ג'וני כריסטופר קינג, בשנת 2009 נולד בנם השלישי של הזוג הולדן פול טרי באקורס.
בעבר ניהלה סורבינו מערכת יחסים מתוקשרת עם הבמאי קוונטין טרנטינו, ועם השחקן הצרפתי הבינלאומי אוליבר מרטינז.
סורבינו ידועה כמו כוכבי קולנוע אחרים כפעילת "אמנסטי אינטרנשיונל" ופעלה למען שליחת כוח האומות המאוחדות במטרה לעזור לפליטי המלחמה באזורי הקרבות בדארפור.
במסגרת לימודייה ב"אוניברסיטת הרווארד" נשלחה סורבינו לשנת לימודים בבייג'ינג שבסין, בשל העובדה הזאת סורבינו היא דוברת מנדרינית רהוטה. מלבד אנגלית ומנדרינית, סורבינו דוברת גם את השפה הצרפתית.
בטי רוקאווי

ביוגרפיה

רוקאווי נולדה בהודו למשפחה דתית בת שמונה נפשות. אביה הגיע להודו מבוכרה ושם משפחתה היה "מירזיוף". המשפחה עלתה לישראל כשהייתה בת 3 ונקלטה בפתח תקווה. רוקאווי למדה בבית הספר הדתי "ישורון" בפתח תקווה.
לאחר שירותה הצבאי, למדה איפור ואופנה ב-"F.I.T" שבסן דייגו. עם שובה לישראל שמשה כמאפרת בהצגותיו של חנוך לוין בתיאטרון הקאמרי.
בשנת 1983 התמנתה לעורכת מדור איפור וטיפוח של המגזין עולם האישה, ובשנת 1985 יסדה את סוכנות הדוגמנות "אימג'". החל משנת 1993 היא בעלת המניות היחידה של הסוכנות, שייצגה במהלך השנים את יעל אבקסיס, מילי אביטל, דודי בלסר, יעל בר זוהר, איילת זורר, שירז טל, מלי לוי, אסתי ממו, אנסטסיה מיכאלי, רנא רסלאן, נינה ברוש, שיר אלמליח, ימית סול, מלי לוי, רונית אלקבץ ואחרים.
בין השנים 2005–2006 השתתפה רוקאווי בתוכנית המציאות של ערוץ 10 "הדוגמניות", כשופטת, לצד מיקי בוגנים וגלית גוטמן.
ב-2015 השתתפה רוקאווי בתוכנית המציאות "מאסטר שף VIP" והייתה המודחת התשיעית והאחרונה (בחצי גמר).
רוקאווי הייתה נשואה לפרופסור רוברט רוקאווי ואחרי תקופה בה חיו בנפרד, השניים חזרו לחיות יחד. היא מתגוררת בארסוף.
וולטרס פרידנברגס

ביוגרפיה

פרידנברגס נולד בריגה, לטביה, ולמד בגימנסיה של ריגה, לאחר מכן גם למד תקופה באוניברסיטת לטביה, הוא החל את הקריירה המוזיקלית שלו כחבר בלהקת "Dzeguzīte".
בשנת 2005 נבחר לייצג את לטביה באירוויזיון 2005 ביחד עם קרליס בומייסטרס כצמד "וולטרס וקאז'ה" עם השיר "המלחמה עוד לא נגמרה" שכתב מרטינס פריימאניס, הם עלו לגמר התחרות, ודורגו לבסוף במקום החמישי.
הוא ניסה לייצג את לטביה באירוויזיון 2009 בהופעת סולו, אך לא עבר את חצי הגמר של התחרות הלאומית, הוא ביצע מספר שנים פרשנות לטלוויזיה הלטבית עבור תחרות האירוויזיון.
מ-2008 ועד 2011 היה חבר במפלגה הפוליטית "Latvia's First Party/Latvian Way".
אהרן ליטאי (רבינוביץ)

תולדות חייו

אהרן ליטאי קיבל חינוך יהודי מסורתי בחדר ובישיבה, ולאחר מכן השתלם באופן פרטי בלימודים כללים. החל משנת 1903 שימש כמורה באודסה, והיה פעיל בתנועה הציונית ובנושאי השפה העברית וספרותה. נמנה עם המייסדים והפעילים של "אגודת חובבי שפת עבר" באודסה ו"האגודה הספרותית היהודית" . 
ליטאי היה אחד ממייסדי הוצאת הספרים "יובנטוס" שהוציאה כ-20 ספרי קריאה ברוסית לנוער היהודי, עליהם נמנו "דוד אלראי" לבנימין דיזרעאלי וחלק מסדרת "זכרונות לבית דוד". 
את עבודתו העיתונאית החל בעיתון "הצופה" שיצא בורשה, בשנת 1903, וכתב גם מאמרים לא מעטים בעיתון "השילוח". על המאמרים חתם לרוב בשמות העט השונים שלו. 
בשנת 1905 נישא לחנה וייץ. 
כשגבר הלחץ הבולשביקי על פעולות ציוניות, עלה אהרן ליטאי לארץ ישראל בשנת 1921, יחד עם קבוצה של סופרים עבריים, ביניהם ביאליק, רבניצקי, אביגדור המאירי, דרויאנוב ואחרים. כאן הוא החל לעבד במערכת עיתון "הארץ" כמעט עד יומו האחרון.

עבודתו

ליטאי כתב כתבות ומאמרים פובליציסטיים במספר עיתונים: ראשית, בעיתון "הצופה" בורשה. במשך שנים רבות שלח מהארץ כתבות לעיתון "העולם" של ההסתדרות הציונית העולמית, שהמערכת שלו שכנה בברלין. הוא פרסם מאמרים ב"השילוח" שיצא באודסה, ב"העם" שהיה ברוסיה, וכמובן בעיתון "הארץ" שבו היה חבר מערכת במשך עשרות שנים. 
המאמרים שלו עסקו בענייני ביקורת ספרים, הלשון העברית, תולדות הספרות והעיתונות העברית ונושאים מקראיים. בשנותיו האחרונות במערכת הארץ עסק בעיקר בענייני עריכה. " ליטאי לא היה סתם עורך לשוני" כתב עליו ד"ר נתן ברון, "אלא חוקר רציני בתחומים שונים, בעיקר בסוגיות של תולדות ישראל והתנ"ך... מכל בחינה, הוא היה מומחה בכל הנוגע לביטויים בעברית, ובעיקר לביטויים השאולים מהתנך". 
בנוסף, תרגם ליטאי שני ספרי משפט של י. א. פוקרובסקי: "הפרובלימות היסודיות של המשפט האזרחי" ו"תולדות המשפט הרומאי".
ציור אלה פרימה

'ציור אלה פרימה' הוא תרגום כלאיים של המונח האיטלקי ‘pittura alla prima’, אשר משמעו המילולי ציור ראשוני. מונח זה הוטבע במאה ה-16 בניגוד ל-‘disegno alla prima’, אשר משמעו המילולי עיצוב ראשוני, ואשר לא חדר לשפה העברית. 
מזווית מתודית, ‘disegno alla prima’ מציין רישום מוקדם המשמש כתשתית לציור. רישומים כאלו היו מן הסתם בשימוש נפוץ כבר בעת העתיקה. הם נעשו בדרך כלל בפחם, עפרון, או עט והועתקו לעיתים אל לוח העץ, הבד, האגרטל או הקיר שעליו הונח אחר כך הצבע. מצד שני, ‘pittura alla prima’ מציין ציור ישיר שאינו מבוסס על רישום מוקדם. לפי וזארי, ההיסטוריון של תקופת הרנסאנס, הצייר הראשון שעבד באופן חדשני זה היה ג'ורג'ונה. 
עם זאת, המונח הרחב ‘disegno’ משמעו רישום, עיצוב, תוכנית, קומפוזיציה, סדר, קונספציה, רעיון או אידיאה. הדיון האמנותי בתקופת הרנסאנס מדגיש במיוחד מונח מרכזי זה, למשל ‘arti di disegno’ – אמנויות הארכיטקטורה, הפיסול והציור – וכן ‘disegno poetico’, ‘disegno musicale’, או אפילו ה-‘disegno divino’ של בורא העולם, אשר ניזכר לעיתים בהקבלה אל ה-‘disegno artistico’ של האמן. נראה איפה שהציור אלה פרימה עורר בזמנו סוגיות נרחבות הרחק מעבר לתחום הטכני. 
הופעת הציור אלה פרימה בהיסטוריה של האמנות הייתה מרובת פנים והדרגתית, לעיתים חלקית ולעיתים כמעט סמויה. פיטר פול רובנס, למשל, בהתאם להערותיו, הגביל את הציור אלה פרימה לשלב ביניים, לפני הגימור הסופי אך אחרי הרישום הראשוני החיוור בו הוא השתמש למרות הכל. דוגמאות מרשימות של הציור אלה פרימה של רובנס נראות בכמה מתמונותיו הבלתי גמורות, המאופיינות במשיכות מכחול חזקות ואקספרסיביות, כאילו שבזמן הציור הוא המשיך אורגנית את ה-‘disegno’, מה שנראה מאד 'מודרני'.  
אפשרויות ההבעה והספונטניות הטיפוסיות לציור אלה פרימה מתגלות במלואן בעידן המודרני, כפי שניתן לראות במספר דוגמאות בולטות של האימפרסיוניזם, האקספרסיוניזם, הפוביזם, המופשט הלירי והמופשט האקספרסיוניסטי, מה שמעורר מספר סוגיות מעניינות בנוגע למושג 'המודרניזם'.
בוב רוס ניצל טכניקה זו בתוכנית הטלוויזיה שלו שזכתה לפופולריות בארצות הברית.
אריסה

מרכיבים

ישנם שני סוגי אריסה - מתוקה וחריפה, כאשר נהוג לכנות את המתוקה מביניהן כאריסה, ואילו החריפה יותר מכונה סחקה. האריסה המתוקה מכילה כמות עיקרית של פלפלים מתוקים, ואילו הסחקה מכילה בעיקר פלפלים חריפים וכמות קטנה של פלפלים מתוקים. 
בנוסף לחומרי הבסיס שהם פלפלים מיובשים, שום ושמן, דרכי ההכנה של הממרח משתנות על פי אזורי המחיה והמדינות בהן הוא נפוץ. 
במרוקו, למשל, נהוג להכין את האריסה מפלפלים מיובשים שהושרו במים ונטחנו עם קליפתם, שום, כמון ומלח. תהליך הטחינה מלווה בהזלפה קבועה של שמן צמחי. באזורים מסוימים במרוקו מתווספת גם פפריקה מעושנת לרשימת התבלינים. 
בלוב נהוג להוסיף על התבלינים הנ"ל גם זרעי כוסברה וקימל (כרוויה תרבותית). את חלק מכמות הפלפל המיובשים מחליפים בפלפל טרי (לרוב הסוג המתוק).

שימושים במזון

במרוקו נהוג לרוב לאכול את האריסה כתוספת לארוחה, כדוגמת מריחה על הלחם איתו אוכלים את הארוחה, אך נפוץ מאוד גם לשלבה במאכלים עצמם. סלט מבושל מפורסם מאוד המכיל אריסה נקרא חיז'ו (גזר במרוקאית), והוא סלט המורכב מגזרים מבושלים המעורבבים בשמן, לימון, שום (באזורים מסוימים גם תוספת כמון) וכמויות משתנות של אריסה מתוקה וסחקה חריפה - התלויה ברמת החריפות הרצויה למבשל. ישנה גם גרסה טרייה לסלט המכילה גזרים מגורדים טריים וכוסברה.
מנה מפורסמת נוספת נקראת "מז'וז'ין" (בתרגום - נשואים), מנה המורכבת משני סרדינים שנוקו מעצמות וממולאת בתערובת של עשבי תיבול, שום טחון ואריסה, הודבקו זה לזה בעזרת התערובת, ולאחר מכן נטבלו בקמח וביצה וטוגנו.
בנוסף האריסה משודכת לתבשילי דגים ובשר רבים, וגם סלטים מבושלים.
בתוניס האריסה היא מרכיב חשוב בתיבול בשרים, מרקים (בעיקר מרקי דגים - החשוב בהם הוא המרק האדום לקוסקוס).

רטבים וממרחים דומים בעולם

באינדונזיה ישנו ממרח בשם סמבל. מדובר בגרסה מאוד דומה לאריסה, אלא שהיא מכילה כמות נוזלים גדולה יותר והממרח דומה יותר לרוטב.
בקוריאה ישנו ממרח הקרוי גוצ'וג'אנג (Gochujang). בדומה לאריסה הוא מרכיב בסיסי במרבית מאכלי קוריאה ומשמש לתיבול אורז, מרקים, קימצ'י (ירקות כבושים), רטבים לסלט (בדרך כלל משודך לרוטב סויה, ג'ינג'ר ושמן שומשום), ואף משמש כחומר מקשר במנה הנקראת ביבימבאפ (אורז מעורבב שבדרך כלל מכיל שאריות שונות מהמקרר, בצל ירוק, נבטים, ומתובל בגוצ'וג'אנג, רוטב סויה ושמן שומשום.
בתימן קיים הסחוג - ממרח כמעט זהה במרכיביו ל"סחקה". שימושיו דומים מאוד לשימושי האריסה אם כי לא נפוץ לערבב בו גם פלפלים מתוקים, על כן הוא חריף משמעותית מהאריסה או הסחקה. ישנם שני סוגי סחוג - ירוק ואדום, הירוק מכיל פלפלים ירוקים מיובשים ועשבי תיבול רבים, האדום נטול עשבי התיבול ומכיל פלפלים אדומים חריפים.
בספרד והפיליפינים יש רוטב בשם אדובו (Adobo) - שהוא מחית פלפלים, שום, מלח, חומץ במקום שמן ואורגנו. במקסיקו נהוג להכין אותו מצ'ילי גוואחיו מיובש (guajillo)
בקולומביה ואקוודור יש ממרח בשם אחי (Ají) המורכב מעגבניות ירוקות (אחיטומטה) ופלפלים חריפים מיובשים, מעובד יחד עם שום, בצל, פטרוזיליה ומים.
בסין יש ממרח פלפלים הקרוי דובנג'יאנג (Doubanjiang) - אותו מכינים מפולי סויה, פולים (פול), אורז, מלח ים ופלפלים מיובשים טחונים - התערובת כולה מרוסקת ומותססת ורק לאחר מכן נאכלת.
בקרב יהדות לוב קיים ממרח דומה בשם פלפלצ'ומה, המורכב מפלפל חריף, פפריקה, שום, שמן ומלח.
רוברט מיצ'ם

ביוגרפיה

מיצ'ם נולד בברידג'פורט, קונטיקט, לג'יימס תומאס מיצ'ם, עובד מספנות ומסילות הברזל, ולאן הרייט לבית גונדרסון, מהגרת נורווגית ובתו של קפטן אוניה.
בתור ילד, נהג מיצ'ם לעסוק במעשי קונדס ובקטטות רחוב, ובגיל 12 שלחה אותו אמו להתגורר אצל סבו וסבתו בדלוור, שם נשר מבית הספר לאחר שהתעמת עם המנהל.
בשנת 1930 עבר מיצ'ם למנהטן שבניו יורק יחד עם אחותו הגדולה, ג'וליה, שהייתה מלצרית ושחקנית תיאטרון. הוא עזב את לימודיו ויצא למסע ברחבי ארצות הברית ברכבות. במהלך מסעותיו התפרנס מאיגרוף ואף נעצר על ידי המשטרה.
בשנת 1936 שב להתגורר עם אחותו בלונג ביץ' שבקליפורניה ועד מהרה הצטרפו אליהם כל שאר בני המשפחה. אחותו ג'וליה שכנעה אותו להצטרף עמה ללהקת תיאטרון מקומית. בתחילת דרכו שימש כעוזר במה ואף כתב מספר יצירות קצרות שבוצעו על ידי הלהקה.
בשנת 1941, עם הולדת בנו הבכור, מצא מיצ'ם עבודה קבועה כמפעיל מכונות בחברת תעופה.
בעקבות התמוטטות עצבים שלקה בה בשל עבודתו, החליט לעבוד כניצב בסרטי קולנוע. סוכן אותו פגש השיג לו ראיון עם מפיק סדרת מערבונים השייכים לקולנוע העצמאי (B-movie), אליהם התקבל כשהוא מגלם את תפקיד הרשע בכמה סרטים בין השנים 1942–1943.
לאחר שהרשים את הבמאי מרווין לרוי בסרט "שלושים שניות מעל טוקיו" (1944), מיצ'ם חתם חוזה לשבע שנים ב-RKO Pictures בהן כיכב בשורה ארוכה של סרטים שוליים עד אשר החל להשתתף בסרטי הפילם נואר, שהפכו אותו לאחד השחקנים הגדולים של תקופתו.
הסרט האפל הראשון בו שיחק היה "מתחת לזרם" (1946), של הבמאי וינסנט מינלי, אומנם הוא הופיע רק בתפקיד משני, לצד קתרין הפבורן ורוברט טיילור, אך זאת הייתה תחילתה של קריירה שנמשכה 50 שנה. שנה קודם לכן הוא קיבל את המועמדות היחידה שלו לפרס האוסקר לשחקן המשנה הטוב ביותר, בדרמת המלחמה הביוגרפית של ויליאם וולמן, "הסיפור של ג'י. איי. ג'ו".
בחצי השני של שנות הארבעים כיכב ביצירות המופת של הפילם נואר "אש צולבת" (1947), שביים אדוארד דמיטריק וב"סיפור מהעבר", מאותה שנה. סרט אפל ידוע נוסף בו כיכב היה "ליל הצייד" (1955).
מבין סרטיו הבאים נמנים "בצד הסכנה" (1950), "פני מלאך" (1953), של הבמאי אוטו פרמינגר, דרמת המלחמה עמוסת הכוכבים "היום הארוך ביותר" (1962) ובגרסה השנייה של "השינה הגדולה" (1978).
מיצ'ם נישא בשנת 1940 לאהבת נעוריו דורותי. השניים נותרו יחד עד פטירתו ונולדו להם שלושה ילדים משותפים. שני בניו, ג'יימס וכריסטופר וגם שני נכדים, בנטלי וקארי, הם שחקנים.
עוגת תפוחים יהודית

עוגת תפוחים יהודית (באנגלית: Jewish apple cake) היא עוגה דחוסה המכילה רסק תפוחי עץ ונמכרת בעיקר בפנסילבניה ארצות הברית. תפוחי העץ (או לפי גרסה ישראלית חבושים) נפוצים במטבח האשכנזי ומהווים חלק מהמסורת היהודית של ראש השנה. מאחר שהעוגה אינה חלבית ניתן להגיש אותה בחגים לצד כל מאכל המכיל בשר וכך הכשרות נשמרת ולא נאכל בשר בחלב.
לפי הסברות מקור העוגה הוא מן הקהילות היהודיות בפולין. שלא כמו עם רוב העוגות האמריקאיות, את העוגה מכינים עם שמן ירקות ולא עם חמאה. השימוש בשמן שוב נועד כדי לא להפוך את העוגה לחלבית ולא ליצור קושי בשמירת כשרות בארוחות. כמו כן, עקב השימוש בשמן העוגה מוגשת בעיקר גם בחג החנוכה.
אבראהים מחלב

ביוגרפיה

אבראהים מחלב נולד בקהיר.
מחלב נכנס לראשונה לפוליטיקה כאשר היה לחבר במפלגה הלאומית הדמוקרטית עד המהפכה במצרים ב-2011. לאחר ההפיכה במצרים ב-2013, הודח נשיא מצרים מוחמד מורסי וחאזם אל-בבלאווי היה לראש ממשלת מעבר. בממשלה זו מונה מחלב להיות שר השיכון. לאחר התפטרותו של אל-בבלאווי, הנשיא הזמני עדלי מנסור הטיל על מחלב את מלאכת הרכבת הממשלה. מחלב הצליח בכך, ואמר כי ממשלו "עובד יחד על מנת להחזיר את האבטחה והבטיחות למצרים ולרסק את הטרור בכל פינות המדינה". מחלב הבטיח לשקם מחדש את כלכלת מצרים. יום לאחר השבעתו, הוא אמר כי הביטחון הוא הנושא המרכזי שאליו צריך לשאוף וקרא להפסקת המחאות והשביתות.
בזמן כראש ממשלה הוא מינה בכירים רבים המשתייכים לכנסייה קופטית. מחלב מינה את תאודורוס השני לתפקיד האפיפיור של הכנסייה הקופטית.
לאחר כניסתו הרשמית של עבד אל-פתאח א-סיסי לנעלי נשיא מצרים, מחלב מונה מחדש לתפקיד ראש הממשלה ב-17 ביוני 2014. ב-19 בספטמבר 2015 הוא התפטר מתפקידו כראש הממשלה. לאחר התפטרותו ועד היום (2017) הוא יועצו של הנשיא א-סיסי לענייני הפרויקטים הלאומיים.
הוא דובר ערבית, אנגלית וצרפתית.
איתי ליבוביץ

ביוגרפיה

בגיל 18 נבחן איתי על ידי אונשי שלמה פייגה וקיבל את החגורה השחורה (דאן 1). לאחר מכן השתתף באליפות הארץ בשאי-הון וזכה במקום הראשון.
בשנת 2003 למד בלונדון תואר ראשון בפסיכולוגיה ויחסים בינלאומיים. שם החל להתאמן בג'יו ג'יטסו יפני והתקדם לחגורה סגולה בפחות משנה וחצי. בלונדון זכה 4 פעמים באליפות בריטניה בג'יו ג'יטסו יפני, היה חבר בנבחרת קרבות הקרקע שזכתה במקום הראשון בליגת-לונדון וזכה שנתיים ברציפות בגביע ה-MVP שניתן לספורטאי הבולט ביותר באוניברסיטה.
בשנת 2006 חזר לישראל ובשנת 2007 החל להתחרות בקרבות MMA ולהתאמן בג'יו ג'יטסו ברזילאי תחת משה קיץ.
בשנת 2008 החל את לימודיו לתואר שני וקיבל את החגורה הכחולה בג'יו ג'יטסו ברזילאי.
איתי ערך את בכורתו המקצועית בקרבות MMA בתחרות Desert Combat 7 וניצח בסיבוב הראשון באמצעות חניקה.
בשנת 2009 השתתף בכל תחרויות הג'יו ג'יטסו הברזילאי שנערכו בישראל וזכה בכולן במקום הראשון וכן עבר את המבחן לדאן 3 בשיטת שאי הון.
בסוף שנת 2009 השתתף בקורס מדריכי הג'יו ג'יטסו הברזילאי הראשון שנערך תחת מכללת וינגייט.
משוגע (להקה)

סגנון

הלהקה משלבת אלמנטים והשפעות ממגוון רחב של ז'אנרים, כגון ת'ראש מטאל, דת' מטאל, פיוז'ן דג'נט ומת' רוק. שילוב זה מקשה על הגדרת הז'אנר המדויק של הלהקה, וכך תיארו אותו כלי התקשורת בשלל שמות, בהם אוונגרד-מטאל, אקסטרים מטאל, פוסט-ת'ראש מטאל, מטאל מתקדם, מת' מטאל ודת' מטאל טכני.
הלהקות מטאליקה, דרים ת'יאטר, טול, דילינג'ר אסקייפ פלאן, Lamb of God, Haken, God Forbid, דפטונז ואחרות ציינו את משוגע כמקור השפעה עליהן.
חברי הלהקה עצמם ציינו את מטאליקה, דת', סיניק, סלייר ומגאדת' כמקור השראה עבורם, אך גם את טורי איימוס, ביורק, סטילי דן, אדמה, רוח ואש, מייק אולדפילד, ראש, פריימוס ונירוונה.
שם הלהקה נלקח משפת היידיש.
הלהקה הופיעה במועדון הבארבי בתל אביב במרץ 2011.
סמל תוניסיה

סמל תוניסיה אומץ ב-21 ביוני 1956 ושינויים קלים היו בשנת 1963.
הסמל כולל ספינה, אריה שמחזיק את החרב ומאזניים. במרכז, מתחת לספינה כתובה בערבית ססמת המדינה "חירות, סדר, צדק". מעל הסמל ממוקם כוכב מהדגל של המדינה. צבעי הרקע של הסמל הם צהוב, כחול ואדום.
חוק וירת

בענף המחשוב, חוק וירְת טוען כי "תוכנה הופכת לאיטית בקצב הגבוה יותר מהאצת החומרה". ניבוי זה מיוחס לניקלאוס וירת, שטבע את האמרה בשנת 1995.

הסבר

בארבעים השנים האחרונות הוכפל כוח החישוב מדי שנתיים בממוצע, גידול שנחזה בחוק מור. עם זאת, חוק וירת קובע שאין הדבר משפיע בהכרח על המהירות בה נעשית העבודה המועילה בתוכנה. תוכניות נוטות לגדול ולהסתבך עם הזמן, ונתיבי הריצה נוטים להתארך. זאת ועוד, יש מתכנתים המסתמכים באופן עיוור על חוק מור ומצדיקים בעזרתו קוד לא יעיל, בחושבם שקוד זה לא יהווה בעיה שהרי החומרה תהפוך למהירה יותר בכל מקרה.
תוכנה משמשת ליצירת תוכנה, ומתכנתים רבים עושים כיום שימוש בסביבות פיתוח משולבות, מהדרים, שלדי תוכנה ספריות קוד וכדומה. שכבות תוכנה אלה מגבירות את רמת ההפשטה ומביאות את המתכנת להבנה טובה יותר של צורכי המשתמש, אך באותה העת מרחיקות אותו מהפרטים של החומרה. כדי להביע את הפשטות האלה בשפה המובנת למעבד, נדרשות שכבות פירוש רבות ומספר גדול מאוד של הוראות מכונה. כשתנאים אלה מתקיימים ללא בקרה מתאימה, התוצאה היא התנפחות תוכנה, הנחזית בחוק וירת.
דוגמה לחוק וירת אפשר לראות במערכות הפעלה מודרניות למחשבים אישיים. היום, זמן האתחול של מחשב אישי ארוך משמעותית מהזמן שנדרש לאתחול מחשב כזה לפני חמש או עשר שנים][מפני ש...], למרות הגידול העצום שחל במהירות ובכוח החישוב של החומרה.

חוק גייטס

חוק גייטס הוא וריאציה של חוק וירת וחוק מור, הקובעת שמהירותה של תוכנה מסחרית בפיתוח יורדת ב-50% כל 18 חודשים, ולכן מונעת מהמשתמש את היתרונות הטמונים בחוק מור. 
חוק גייטס מבטא את תסכולם של משתמשים רבים החשים בהאטה במהירות התוכנה מדי גרסה שהם מתקינים, האטה המחייבת אותם להחליף את החומרה בה הם משתמשים בפרקי זמן קצרים מהצפוי. החוק נקרא על שמו של ביל גייטס אף שגייטס לא ניסח או ביטא אותו בעבר. הוא נקרא על שמו כדי לבטא הלך רוח הומוריסטי על כך שדווקא מוצרי מיקרוסופט הולכים ונעשים איטיים יותר עם כל הוספה של טלאים או תכולות חדשים.
לוז צ'יליאני

טקסונומיה

המעמד הטקסונומי של הסוג השתנה במהלך השנים. בסיווגים מסוימים נכללו בסוג כ-3 מינים: Gevuina bleasdalei האנדמי לאוסטרליה, Gevuina papuana האנדמי לגינאה החדשה, והלוז הצ'יליאני (Gevuina avellana). מחקרים נוספים קבעו שהמין האוסטרלי והמין הפפואני מסווגים כמינים בסוג נפרד המכונה Bleasdalea או בסוג Turrillia האנדמי לפיג'י, בעוד שהלוז הצ'יליאני נותר המין היחיד בסוגו. אף שבספר "הפלורה של אוסטרליה" המין האוסטרלי והפפואני עדיין מוכרים כשייכים לסוג Gevuina, זהו הסיווג היחיד כיום שעדיין מתייחס אליהם כך, ובשאר המקומות הם מוכרת כמינים בסוג Bleasdalea.

שימושים

הזרעים של הלוז הצ'יליאני נאכלים חיים, מבושלים במים רותחים או קלויים. האגוזים מכילים כ-12% חלבון, 49% שמן, ו-24% פחמימות. הזרע מכיל ריכוז גבוה מאוד של שמנים בלתי רוויים ונעשה בו שימוש למטרות מגוונות בצ'ילה. הוא גם עשיר בחומרים נוגדי חימצון כגון ויטמין E ובטא-קרוטן. השמן המופק מהלוז הצ'יליאני משמש כמרכיב נפוץ בתכשירים של קרם הגנה, כמרכיב קוסמטי איכותי בגלל הלחות שלו, והוא מהווה גם מקור לחומצות שומן של אומגה 7.
פרחי הלוז הצ'יליאני משמשים כמקור צוף לדבורים, ובסיאטל בוושינגטון נצפו סנאים וציפורים האוכלים מזרעי העצים; בצ'ילה, העץ משמש כמקור מזון לפודו הדרומי. הזרעים מכילים טאנין הנמצא בשימוש בתעשיית העורות, ומהגזע מכינים ארונות וכלי נגינה מעץ. ללוז הצ'יליאני יש עמידות בטמפרטורות קרות עד למינוס 12 בהיותו בוגר, והוא גדל היטב באקלים ממוזג הקפוא למדי בחורף. הלוז הובאה לראשונה לבריטניה בשנת 1826, ומאז הופץ למספר מדינות ברחבי העולם כמו ספרד ואזור הפסיפיק נורת' ווסט של ארצות הברית במערב האוקיינוס השקט ובמדינות מסוימות הוא גדל היטב כמו בקליפורניה ובניו זילנד. מרבית אגוזי הלוז הנמכרים בשווקים בדרום אמריקה נאספים בטבע, אך מפותחים גם זנים בעלי תפוקה גדולה יותר של אגוזים בצ'ילה וניו זילנד. העץ מגודל לעיתים כצמח נוי.